Anders Amdal

Anders Amdal (1849–1941) var en norsk lærer, småbruker og politiker.

Han vokste opp i Selbu og var ett år i Nordland som landarbeider og fisker i sin ungdom. Han vurderte å emigrere til Amerika, men lot seg overtale av sin bror til å bli i Norge. Han kom inn på Klæbu seminar, der han tok eksamen i 1876, og ble så ansatt som lærer i Vinge skolekrets på Skatval. Han gikk av med pensjon i 1919.Minneord i Stjørdalingen, 16. oktober 1941, s. 2.

Nidaros skrev at mange gikk «åt om Amdal» for å søke hans råd: «Han var hele kretsens lærer, sjelesørger, sekretær og juridisk rådgiver, noe nær en far for en stor samfunnshusholdning.»

Amdal var medlem av Skatval herredsstyre fra 1902 til 1910 og fra 1914 til 1916, den siste perioden som varaordfører. Han representerte først Venstre, senere «Arbeidernes og de mindre gårdbrukeres liste», som sprang ut av Skatval småbrukerlag og representerte et moderat element i arbeiderbevegelsen.

Han var formann i Skatval småbrukerlag, styremedlem i Skatval handelslag og medlem av forstanderskapet i Skatval sparebank.

 Referanser 

Kategori:Lokalpolitikere i Skatval
Kategori:Venstre-politikere i Nord-Trøndelag
Kategori:Ap-politikere i Nord-Trøndelag
Kategori:Norske pedagoger
Kategori:Personer fra Selbu kommune